ข้อจำกัดการใช้ยาราเมลทีออน มีอะไรบ้าง
ข้อจำกัดการใช้ยาราเมลทีออนที่ผู้บริโภค/ผู้ป่วยควรทราบไว้ ดังนี้

- ห้ามใช้กับผู้แพ้ยานี้
- ห้ามใช้ยาราเมลทีออนกับผู้ป่วยโรคตับ และกับผู้ที่มีภาวะหยุดหายใจขณะนอนหลับ/โรคนอนหลับแล้วหยุดหายใจ
- ห้ามรับประทานยาราเมลทีออนร่วมกับยา Fluvoxamine ด้วยจะทำให้ระดับยาราเมลทีออนในกระแสเลือดเพิ่มสูงจนส่งผลเป็นอันตรายต่อผู้บริโภค
- ห้ามรับประทานยาราเมลทีออนร่วมกับอาหารที่มีไขมันสูง เพราะจะลดการดูดซึมยานี้เข้าสู่กระแสเลือด และทำให้ยานี้ออกฤทธิ์ได้ช้าลงหรือได้อ่อนลง จนลดประสิทธิภาพของยานี้
- ขณะที่รับประทานราเมลทีออนไปแล้ว ต้องไม่ทำกิจกรรมที่เป็นอุปสรรคต่อการ นอนหลับ เช่น การออกกำลังกาย
- ยาชนิดนี้อาจทำให้มีอาการวิงเวียน ผู้บริโภคควรหลีกเลี่ยงการขับขี่ยวดยานพาหนะต่างๆและ/หรือทำงานเกี่ยวกับเครื่องจักรเมื่อมีอาการดังกล่าว ด้วยจะก่อให้เกิดอุบัติเหตุได้ง่าย
- ห้ามรับประทานยาราเมลทีออนร่วมกับ เครื่องดื่มประเภทแอลกอฮอล์ ยานอนหลับชนิดอื่นๆ ยาคลายกล้ามเนื้อ ด้วยจะทำให้ผู้ป่วยได้รับผลข้างเคียงจากยานี้มากขึ้นจนอาจเป็นอันตรายกับตัวผู้บริโภคเอง
- หลังจากการใช้ยานี้ครั้งแรกไปแล้ว ผลกระทบหรือผลข้างเคียงจากการใช้ยาอาจเกิดขึ้นในวันถัดมา กรณีนี้ผู้บริโภคจะต้องเพิ่มความระมัดระวังในกิจกรรมที่ต้องทำ ระหว่างวัน เช่น การขับรถ การทำงานที่เกี่ยวข้องกับเครื่องจักร เป็นต้น
- ห้ามใช้ยานี้กับเด็ก ด้วยไม่มีข้อมูลความปลอดภัยของการใช้ยากับผู้ป่วยกลุ่มนี้
- กรณีใช้ยานี้ต่อเนื่อง 7 – 10 วันแล้วอาการนอนไม่หลับไม่ดีขึ้นเลย ควรต้องปรึกษาแพทย์/ไปโรงพยาบาล เพื่อแพทย์พิจารณาปรับแนวทางการรักษา
- หลีกเลี่ยงการใช้ยานี้กับสตรีมีครรภ์/ตั้งครรภ์ และสตรีที่อยู่ในภาวะให้นมบุตร
- แจ้งแพทย์ทุกครั้งว่าตนเองมีโรคประจำตัว รวมถึงปัจจุบันมีการใช้ยาชนิดใดอยู่บ้าง ทั้งนี้เพื่อหลีกเลี่ยงภาวะยาตีกัน(ปฏิกิริยาระหว่างยา)กับยาราเมลทีออน หรือเกิดผลกระทบต่อโรคประจำตัวต่างๆ ที่เป็นอยู่ก่อน เช่น การใช้ยาราเมลทีออนกับผู้ป่วยด้วยโรคซึมเศร้าจะทำให้อาการซึมเศร้าเป็นหนักขึ้น
- กรณีที่ผู้ป่วยมีอาการแน่นหรือเจ็บหน้าอก อึดอัดหายใจไม่ออก/หายใจลำบากหรือเกิดอาการผื่นคันตามตัวหลังจากการใช้ยานี้ ต้องหยุดการใช้ยาชนิดนี้ทันที แล้วรีบมาพบแพทย์/มาโรงพยาบาลทันที/ฉุกเฉิน ด้วยอาการดังกล่าวอาจบ่งบอกว่าร่างกายของผู้บริโภคแพ้ยาชนิดนี้เข้าแล้ว
17.เภสัชวิทยา Pharmacology